TECHNICKÁ SPRÁVA

STAVEBNÝ OBJEKT Sadové úpravy

NÁZOV STAVBY Revitalizácia vnútrobloku vedľa hotela Magnus, Trenčín

STUPEŇ Dokumentácia pre stavebné povolenie

TECHNICKÁ SPRÁVA

OBSAH:

1. IDENTIFIKAČNÉ ÚDAJE
   1. STAVBA
   2. STAVEBNÍK / INVESTOR
   3. PROJEKTANT

2 ÚČEL PROJEKTOVEJ DOKUMENTÁCIE

3 ZÁKLADNÉ CHARAKTERISTIKY OBJEKTU

4 VŠEOBECNÉ ÚDAJE

4.1 PREHĽAD VÝCHODISKOVÝCH PODKLADOV

4,2 VŠEOBECNÉ ÚDAJE

5 PRÍPRAVA ÚZEMIA

5,1 VÝRUBY

5.2 PRÍPRAVA ÚZEMIA

6 NÁVRH RIEŠENIA

6,1 KONCEPT

6,2 PREHĽAD PLôCH

6.3 RIEŠENIE A POPIS DRUHOVEJ SKLADBY

7 TECHNOLÓGIA VÝSADIEB

7.1 RASTLINNÝ MATERIÁL

7.2 HĹBENIE JÁM PRE VÝSADBY

7.3 VÝSADBA A HNOJENIE

7.4 MULČOVANIE VÝSADIEB

7.5 ZAKLADANIE TRÁVNIKOV

7.6 MANUÁL UŽÍVANIA A STAROSTLIVOSTI

7 VPLYV STAVBY NA ŽIVOTNÉ PROSTREDIE

8 BEZPEČNOSŤ A OCHRANA ZDRAVIA PRI PRÁCI

**1 IDENTIFIKAČNÉ ÚDAJE**

1.1 STAVBA

Názov stavby Revitalizácia vnútrobloku vedľa hotela Magnus, Trenčín

Stupeň Dokumentácia pre stavebné povolenie

Miesto stavby Trenčín

Katastrálne územie Trenčín

Číslo parcely 1531/301, 304, 305 k.ú. Trenčín

1.2 STAVEBNÍK / INVESTOR

Stavebník Mesto Trenčín

Mierové námestie 2

911 64 Trenčín

1.3 PROJEKTANT

Zodpovedný projektant časti Ing. Peter Lackovič

3D Partners, s.r.o

Námestie sv. Anny 355/15

911 01 Trenčín

**2 ÚČEL PROJEKTOVEJ DOKUMENTÁCIE**

Ideovým zámerom pre vyhotovenie tejto projektovej dokumentácie je komplexná revitalizácia a úprava vybraného verejného priestoru s cieľom skvalitnenia urbanizovaného životného prostredia, zlepšenia environmentálnych aspektov a podpory budovania zelenej infraštruktúry v mestských oblastiach. Výsledkom navrhovanej revitalizácie má byť systémová obnova a tvorba zelene, dobudovanie vybavenosti a programu (mestský mobiliár, detské hracie zariadenia, drobná architektúra) a rekonštrukcia prvkov infraštruktúry (komunikácie, spevnené plochy, osvetlenie) vybraného mestského vnútrobloku. Uvedené opatrenia majú prispieť k rozvoju a podpore environmentálnej, rekreačnej a spoločenskej funkcie verejného priestranstva, ako životného priestoru obyvateľov mesta.

**3 ZÁKLADNÉ CHARAKTERISTIKY OBJEKTU**

Časť projektovej dokumentácie „Sadové úpravy“ rieši potrebné opatrenia a zásahy vo vzťahu k existujúcej zeleni a návrh nových sadových a terénnych úprav verejného priestranstva v mestskej časti Sihoť – Trenčín. Dotknutý priestor predstavuje polouzavretý vnútroblok obytného súboru vymedzený ulicami Šoltésovej, Považská a Gagarinova, za hotelom Magnus. Rovinaté územie o výmere takmer 1 ha tvoria predovšetkým trávnaté plochy s roztrúsenými krovitými výsadbami a porasty zvrastlej zelene, rozsiahla asfaltová športová plocha, torzá niekoľkých detských ihrísk a ich dosluhujúcich zariadení, sústava chodníkov, spevnených plôch, či pozostatky drobnej architektúry. Súčasný obraz tohto priestoru je nevyhovujúci, nefunkčný, zastaralý, nebezpečný, V takejto podobe priestor nie je schopný plnohodnotne plniť svoj účel a funkcie, Zeleň je udržiavaná v medziach nevyhnutnej starostlivosti.

**4 VŠEOBECNÉ ÚDAJE**

4.1 PREHĽAD VÝCHODISKOVÝCH PODKLADOV

Projektová dokumentácia bola spracovaná na základe:

* zadania a požiadaviek investora
* informácii z katastrálnej mapy
* výstupov z vykonaného geodetického zamerania (výškopis a polohopis)
* zriadenej fotodokumentácie

4.2 VŠEOBECNÉ ÚDAJE

Tabuľka č. 1 Bilancia plôch (súčasný stav)

|  |  |
| --- | --- |
| Komunikácie a spevnené plochy | 1979 m2 |
| Trávnaté plochy | 7812 m2 |
| Skupinové výsadby | 291 m2 |
| Vzrastlé dreviny | 105 ks |

**5 PRÍPRAVA ÚZEMIA**

5.1 VÝRUBY

Návrhom výrubov a opatreniam týkajúcich sa existujúcej zelene predchádzala spracovaná inventarizácia zelene, ktorá je samostatnou súčasťou PD. Drevná hmota po výruboch a orezoch vrátane pňov a koreňov bude zlikvidovaná podľa pokynov objednávateľa. Výruby drevín je možné vykonávať len počas mimovegetačného obdobia. Na výrub je navrhnutých 13 ks stromov predovšetkým z dôvodu ich nevyhovujúceho zdravotného stavu a neperspektívneho výhľadu. Výmera krov určených na odstránenie je 271 m2. Návrh sadových úprav počíta s ošetrením 33 ks vzrastlých drevín (presvetľovací, udržiavací, redukčný rez) a presadením 1ks dreviny.

Tabuľka č. 2 Návrh výrubov

|  |  |  |  |
| --- | --- | --- | --- |
|  |  | **obvod** |  |
|  |  | **kmeňa** |  |
| **p.č.** | **latinský názov - slovenský názov** | **(cm)** | **poznámky** |
| **7** | Prunus sp. - okrasná čerešňa | 50 | previsnutý kultivar, zrezaný konštrukčný konár, deformovaná koruna, v korune orezané konáre, NEPERSPEKTÍVNY |
| **25** | Thuja orientalis - tuja východná | 35 | dvojkmeň, obvod kmeňa meraný pri zemi |
| **38** | Prunus sp. - okrasná čerešňa | 232 | tlakové vetvenie, mrazové trhliny na kmeni, deformované a poškodené rozkonárenie, orezané konáre v rozkonárení aj v korune, pri báze kmeňa bakteriózne ochorenie ( hrče, zdureniny ), hubové ochorenie na konároch, zaujímavý solitér, NEPERSPEKTÍVNY |
| **47** | Acer pseudoplatanus - javor horský | 169 | veľmi silne poškodená báza kmeňa, tlakové vetvenie, orezy, rany a dutiny, odvetvený, nepravidelná koruna, OHROZUJÚCI - ASANÁCIA |
| **51** | Acer pseudoplatanus - javor horský | 133 | tlakové vetvenie, deformovaná nepravidelná koruna, orezané konáre, mrazová trhlina, poškodené rezné rany, NEPERSPEKTÍVNY |
| **57** | Picea abies - smrek obyčajný | 37 | silne poškodená báza |
| **65** | Picea abies - smrek obyčajný | 22 | rastie v skupine s č. 66, 67, zlé podmienky pre rast, nepravidelná koruna |
| **66** | Picea abies - smrek obyčajný | 32 | rastie v skupine s č. 65, 67, zlé podmienky pre rast, nepravidelná koruna |
| **67** | Picea abies - smrek obyčajný | 41 | rastie v skupine s č. 65, 66, zlé podmienky pre rast, nepravidelná koruna |
| **72** | Aesculus hippocastanum - pagaštan konský | 77 | tlakové vetvenie |
| **77** | Tilia cordata - lipa malolistá | 78 | tlakové vetvenie, deformované rozkonárenie, deformovaná koruna, poškodené konáre v korune, výmladky na kmeni |
| **82** | Larix decidua - smrekovec opadavý | 49 | zlé podmienky pre rast, riedka deformovaná koruna, jemne naklonený, NEPERSPEKTÍVNY |

5.2 TERÉNNE ÚPRAVY

V rámci prípravných prác sadových úprav je potrebné vykonať úpravy terénu v zmysle zásypov jám po odstránení koreňov vyrúbaných drevín, či doplnenie zeminy k vybudovaným chodníkom a spevneným plochám. Podmienkou je, aby sa na doplnenie vrchnej vrstvy (100 -150mm) využila len ornica. Zemina na tieto účely bude pochádzať z výkopových prác predchádzajúcich stavebných objektov (spevnené plochy, detské ihriská).

**6 NÁVRH RIEŠENIA**

6.1 KONCEPT

Sadovnícke úpravy zohrávajú významnú úlohu pri plánovanej úprave vnútrobloku za hotelom Magnusom. Značnou mierou prispejú k celkovému dotvoreniu a zatraktívneniu revitalizovaných priestorov a k zlepšeniu podmienok pre ich využívanie. Nosným motívom je predovšetkým zosúladenie jestvujúcej zelene s navrhovanými objektami pri snahe o zachovanie maximálneho podielu pôvodnej vegetácie, najmä vzrastlých drevín a úpravy vedúce k celkovému nárastu vegetačných plôch. Výsledkom návrhu sadových úprav má byť taktiež doplnenie chýbajúcich atraktívnejších vegetačných foriem (trvalkové výsadby, popínavé druhy, jarné cibuľoviny) či obohatenie druhovej skladby drevín. Využívaním zelene dochádza takisto k požadovanému funkčnému deleniu jednotlivých zón. Na druhej strane návrh koriguje využitie nefunkčných či nevhodných riešení (náhrada trávnikov na zatienených miestach a pod). Snahou návrhu je tiež istá racionalizácia údržby zelene.

Základom zvolenej sadovníckej kompozície je výsadba vzrastlých drevín ako primárneho nositeľa funkcií zelene vo vzťahu k danému prostrediu. Hovoríme najmä o ich zdravotnej, environmentálnej, mikroklimatickej, izolačnej, ale i rekreačnej či spoločenskej funkcii. Rastúce stromy výrazne vplývajú na mikroklímu okolia, znižujú teplotu prostredia, pozitívne ovplyvňujú vodnú bilanciu, eliminujú pôsobenie vetrov a hluku, zachytávajú prachové častice. Navrhované druhy drevín spĺňajú podmienku vhodnosti použitia v mestskom prostredí, ich sprievodné prejavy (farba, kvitnutie) dotvárajú atraktívny obraz.

Za účelom zvýšenia podielu zelene a obohatenia vegetačných prvkov sú navrhované kombinované záhony trvalkových výsadieb, okrasných tráv a cibuľovín, Tieto výsadby majú za úlohu vytvoriť chýbajúci efekt premenlivosti a  dekoratívneho pôsobenia. Navrhnutý bol sortiment, ktorý je schopný reagovať na meniace sa podmienky urbanizovaného prostredia (nedostatok vlahy) a nevyžaduje náročnú starostlivosť.

Rekonštrukcia a zakladanie trávnatých plôch má za úlohu vytvoriť funkčné, esteticky pôsobiace, využiteľné a ľahko udržiavateľné plochy, ktorá rozšíria možnosti využívania priestoru.

6.2 PREHĽAD

Tabuľka č. 3 Bilancia plôch (navrhovaný stav)

|  |  |
| --- | --- |
| Celková riešená plocha | 10600 m2 |
| Spevnené plochy | 2055 m2 |
| Navrhovaná zeleň | 3753 m2 |
| Navrhované vzrastlé dreviny | 30 ks |
| Záhony súvislých kríkových skupín a živé ploty | 319 m2 |
| Záhony trvalkových výsadieb | 361 m2 |
| Výmera trávnatých plôch | 3074 m2 |

6.3 RIEŠENIE A POPIS DRUHOVEJ SKLADBY

Sortiment navrhovaných drevín a rastlín bol zvolený v zmysle hlavného ideového a kompozičného návrhu s úmyslom doplnenia a rozšírenia druhovej skladby. Výber rastlinného materiálu bol podmienený jeho vhodnosťou a v plnej miere rešpektuje konkrétne stanovištné podmienky prostredia (svetelné, priestorové a pod.).

Tabuľka č. 4 Navrhovaný sortiment – stromy

|  |  |  |  |  |  |  |  |
| --- | --- | --- | --- | --- | --- | --- | --- |
| **p.č.** | **Latinský názov** | **slovenský názov** | **počet** | **výsadbová veľkosť** | **typ dreviny** | **sezónna premenlivosť** | **výška v dospelosti** |
| 1. | Acer pseudoplatanus | Javor horský | 5 | ok 16-18cm, bal | kostrový | opadavý | 12 - 15 m |
| 2. | Platanus acerifolia ´Pyramidalis´ | Platan javorovitý ´ Pyramidalis´ | 3 | ok 16-18cm, bal | doplnkový | opadavý, atrakt. list a kôra | 12 - 15 m |
| 3. | Aesculus carnea ´Briotii´ | Pagaštan pleťový ´ Briotii´ | 5 | ok 16-18cm, bal | kostrový | opadavý, atrakt. kvitnutím | 10 - 12 m |
| 4. | Tilia cordata ´Greenspire´ | Lipa malolistá ´Zelená veža´ | 3 | ok 16-18cm, bal | kostrový | opadavý | 8 – 13 m |
| 5. | Pyrus calleryana ´Chanticleer´ | Hruška calleryova ´Chanticleer´ | 6 | ok 16-18cm, bal | doplnkový | opadavý, atrakt. kvitnutím | 8 – 13 m |
| 6. | Malus ´Royalty´ | Jabloň okrasná | 3 | ok 16-18cm, bal | doplnkový | opadavý, atrakt. kvitnutím | 3 – 5 m |
| 7. | Prunus sargentii ´Accolade´ | Višňa chĺpkatá ´Accolade´ | 2 | ok 16-18cm, bal | doplnkový | opadavý, atrakt. kvitnutím | 3 – 5 m |
| 8. | Acer platanoides ´Deborah´ | Acer mliečny ´Deborah´ | 3 | ok 16-18cm, bal | kostrový | opadavý, atrakt. listom | 10 – 15 m |

Tabuľka č. 5 Navrhovaný sortiment – živé ploty

|  |  |  |  |  |  |  |  |
| --- | --- | --- | --- | --- | --- | --- | --- |
| **p.č.** | **latinský názov** | **slovenský názov** | **počet** | **výsadbová veľkosť** | **typ dreviny** | **sezónna premenlivosť** | **výška v dospelosti** |
| zp1 | Ligustrum vulgare ´Atrovirens´ | Vtáčí zob ´Atrovirens´ | 608 | 40 – 60 cm | doplnkový | poloopadavý | 1 m |
| zp2 | Taxus x media ´Hicksii´ | Tis prostredný ´ Hicksii´ | 180 | 40 – 60 cm | doplnkový | stálozelený | 1 m |

Tabuľka č. 6 Navrhovaný sortiment – trvalky, okrasné trávy ( trvalková zmes 1 )

|  |  |  |  |  |  |
| --- | --- | --- | --- | --- | --- |
| **latinský názov** | **výška (cm)** | **farba** | **termín kvitnutia** | **svetelné nároky** | **počet kusov** |
|  |  |  |  |  |  |
| Calamagrostis acutiflora ´Overdam´ | 100 | zelená | VI - IX | slnko | 54 |
| Achillea ´Moonshine´ | 60 | žltá | VII - IX | slnko | 102 |
| Aster x frikartii ´Jungfrau´ | 70 | bledomodrá | VII - IX | slnko | 102 |
| Salvia nemorosa ´Ostfriesland´ | 50 | tmavofialovomodrá | V - VIII | slnko | 102 |
| Euphorbia cyparissias ´Clarice Howard´ | 40 | žltá | VI - VII | slnko | 136 |
| Calamintha nepeta | 40 | biela | VIII - IX | slnko | 136 |

Tabuľka č. 7 Navrhovaný sortiment – cibuľoviny ( trvalková zmes 1 )

|  |  |  |  |  |  |
| --- | --- | --- | --- | --- | --- |
| **latinský názov** | **výška (cm)** | **farba** | **termín kvitnutia** | **odolnosť** | **počet kusov** |
|  |  |  |  |  |  |
| Allium ´Purple sensation´ | 50 – 90 cm | fialová | V - VI | plne mrazuvzdorná | 85 |

Tabuľka č. 8 Navrhovaný rastlinný sortiment – trvalky, okrasné trávy ( trvalková zmes 2 )

|  |  |  |  |  |  |
| --- | --- | --- | --- | --- | --- |
| **latinský názov** | **výška (cm)** | **farba** | **termín kvitnutia** | **svetelné nároky** | **počet kusov** |
|  |  |  |  |  |  |
| Anemone hupehensis ´Honorine Jobert´ | 80 | biela | VIII - X | Slnko, polotieň | 187 |
| Hosta ´Elegans´ | 50 | bledofialová | VII - VIII | Polotieň, tieň | 187 |
| Carex morrowi ´Ice Dance´ | 30 | Strieborné pásy na liste | III - IV | Slnko, polotieň | 187 |
| Heuchera micrantha ´Palace purple´ | 40 | Krémová, purp. list | VI - VIII | Slnko, polotieň | 187 |
| Geranium x cantabrigiense ´ Cambrige´ | 25 | ružová | V - VII | Slnko, polotieň | 248 |

Tabuľka č. 9 Navrhovaný rastlinný sortiment – cibuľoviny ( trvalková zmes 2 )

|  |  |  |  |  |  |
| --- | --- | --- | --- | --- | --- |
| **latinský názov** | **výška (cm)** | **farba** | **termín kvitnutia** | **odolnosť** | **počet kusov** |
|  |  |  |  |  |  |
| Narcissus ´Peeping Tom´ | 30 | žltá | III - IV | plne mrazuvzdorná | 158 |

Tabuľka č. 10 Navrhovaný rastlinný sortiment –pôdopokryvná výsadba

|  |  |  |  |  |  |
| --- | --- | --- | --- | --- | --- |
| **latinský názov** | **výška (cm)** | **farba** | **termín kvitnutia** | **svetelné nároky** | **počet kusov** |
|  |  |  |  |  |  |
| Pachysandra torminalis | 30 | biela | III - IV | Polotieň, tieň | 86 |
| Vinca minor | 15 | modrá | IV - V | Polotieň, tieň | 86 |

**7 TECHNOLÓGIA VÝSADIEB**

Zakladanie zelene a realizácia sadových úprav sa odporúča vykonávať len vo vhodných agrotechnických termínoch (jar, jeseň). Nerešpektovanie tejto podmienky má odhliadnuc od zvýšeného rizika poškodenia či úhynu vegetačných zložiek spravidla za následok zvyšovanie nákladov súvisiacich so samotnou realizáciu či následnou údržbou sadovníckeho diela.

7.1 RASTLINNÝ MATERIÁL

Navrhované listnaté stromy budú sadené o obvode kmienka 16-18cm, s podchodnou výškou 2,20-2,50m. Trvalky a kry budú kontajnerované o veľkosti kontajnerov K9 a 1L. Na výsadbu budú použité kvalitné výpestky okrasných škôlok I. triedy akosti spĺňajúce normu STN 46 4902. Musia byť zdravé, nezasiahnuté škodcami či chorobami. Ich habitus musí zodpovedať charakteristickým znakom daného druhu či kultivaru, musí byť bez deformácii a znakov poškodenia teplom, suchom, zimou, vetrom, bez mechanického poškodenia nadzemnej časti alebo balu spôsobeného prepravou či manipuláciou.

7.2 HĹBENIE JÁM PRE VÝSADBY

Všeobecne platí, že rastlinný materiál vyžaduje minimálne o tretinu väčší výkop ako je samotná veľkosť kontajneru alebo zemného balu. Navrhované veľkosti rastlín vyžadujú hĺbiť jamy objemu do 0,01m3 pre trvalky, objemu 0,02 – 0,05 m3 pre kontajnerované kry a objem 0,4 – 1,0 m3 pre stromy s balom. Vykopanú zeminu je potrebné rozdeliť na povrchovú úrodnú zem a menej úrodnú pôdu hlbších vrstiev. Vrchnú zeminu použijeme na spätnú výsadbu, neúrodnú na tzv. miskovanie – úpravu vrstvy zeminy do tvaru kruhovej zálievkovej misky, ktorá udrží vodu zo zálievky v priestore nad koreňovým balom.

7.3 VÝSADBA A HNOJENIE

Trvalky a kry budú kontajnerované, listnaté stromy so zemným balom. Ich navrhnutá výsadbová veľkosť berie do úvahy možnosti adaptácie daného rastlinného druhu na miestne podmienky, čo ovplyvňuje rýchlosť rastu a budúce pôsobenie rastlín. Optimálny termín na výsadbu drevín je III. – IV. resp. IX. – X. kalendárny mesiac. Kontajnerovaný rastlinný materiál možno vysádzať aj v inom, ako uvedenom období. Cibuľoviny sa sadia výhradne v X.-XI. mesiaci.

Dreviny sa vysádzajú do vyhĺbených jám bez výmeny zeminy. Pri manipulácii so zemným balom je potrebné zaobchádzať opatrne, aby nedošlo k jeho poškodeniu. V prípade, že hĺbka pripravenej jamy je väčšia ako výška balu dreviny, je potrebné upraviť dno jamy do potrebnej výšky dosypaním zeminy. Treba dbať na to, aby bol koreňový krčok stromu v úrovni terénu, v žiadnom prípade nesmie byť pod jeho úrovňou. Zásypovú zeminu v priestore koreňového balu je potrebné zhutniť tak, aby v ňom nezostali vzduchové medzery, ktoré môžu negatívne ovplyvniť rast, príp. spôsobiť poškodenie koreňovej sústavy rastliny. Pri výsadbe sa odporúča použiť zásobné tabletové hnojivo (napr. Osmocote, Silvamix) v množstve 6ks na 1 strom.

Vzrastlé stromy musia byť ukotvené troma kolmi a zafixované popruhom, Nadzemná časť kolov musí siahať do výšky 1,8m. Strom sa popruhom do tvaru osmičky priviaže ku kolom tak, aby bol fixovaný proti pohybu do strán, pohyb smerom dole by mal zostať voľný. Kmeň stromu bude obalený jutovým pásom v jednej vrstve.

Rastliny do živého plota budú sadené v jednom rade (2,5 ks/m2) a prihnojené 2ks zásobného hnojiva. Trvalky vysádzame do trojsponu v počte 6ks/m2.

Súčasťou výsadby je aj  dostatočná zálievka, čo predstavuje objem 40 – 50l na strom, 10l na ker a 15l na 1m2 trvalkového záhonu. Zálievku stromov uľahčí zhotovená zálievková miska, ktorá udrží vodu zo zálievky v želanom priestore a závlahová sonda z drenážnej hadice.

Po ukončení výsadieb treba pristúpiť  k úprave plôch, t.z. k vyčisteniu dotknutých plôch, odstráneniu kameňov, zvyškov tkanín, obalov, buriny a iných materiálov. Celkový vzhľad musí byť čistý, upravený, vo výškovom usporiadaní a v líniách vyznačených v realizačnej časti projektovej dokumentácie.

7.4 MULČOVANIE VÝSADIEB

Mulčovanie výsadieb v záhonoch sa vykoná s použitím mulčovacích plachietok. Mulčovacím materiálom bude drvená mulčovacia kôra frakcie 0 – 80mm pri hrúbke vrstvy mulču 7 – 10 cm a andezitová štrkodrva frakcie 8-16mm. Výška záhonov vo vzťahu k okolitým chodníkom a spevneným plochám musí byť pred výsadbou ponížená o hrúbku navrhovaného mulču.

7.5 ZAKLADANIE TRÁVNIKOV

Obnove trávnatých plôch bude predchádzať celoplošné chemické odburinenie totálnym herbicídnym prípravkom v dostatočnom časovom predstihu. Následne dôjde k odstráneniu stariny, obrobeniu a úprave vrchnej vrstvy pôdy do hĺbky 150-200mm, prípadnému doplneniu vrchnej vrstvy zemného substrátu alebo kvalitnej ornice o hrúbke vrstvy 100-150mm. Plochy určené na založenie trávnika sa vyčistia od kameňov a stavebného odpadu, zrovnajú a vyhrabú. Trávniky budú zakladané výsevom trávneho osiva. Odporúča sa využitie zmesi trávneho osiva znášajúce negatívne podmienky vo forme sucha. Najvhodnejšie obdobie pre zakladanie trávnikov je jarné obdobie od polovice apríla do konca mája alebo jesenný termín od polovice septembra až októbra. Okrem novonavrhovaných trávnikov je potrebné opraviť aj všetky plochy trávnikov, ktoré môžu byť znehodnotené počas predchádzajúcej výstavby (vjazd techniky, skladovanie materiálu).

7.6 MANUÁL UŽÍVANIA A STAROSTLIVOSTI

Trávniky je nutné min. 1 krát za 10 dní kosiť, prihnojovať (aspoň 2x ročne) , v prípade potreby zabezpečiť zálievku. Samozrejmosťou je odvoz a likvidácia pokosenej trávy. Po prvej kosbe sa odporúča vykonať postrek proti dvojklíčnolistým burinám.

Zálievka vysadených stromov sa prispôsobí aktuálnym potrebám vzhľadom k úhrnu prirodzených zrážok. V období akútneho sucha zalievame stromy závlahovou dávkou 40 - 60l na 1 strom, 20l na 1 m2 plochy trávnika.

Starostlivosť o záhonové výsadby počíta s priebežným ošetrovaním rastlín (odstraňovanie odkvitnutých súkvetí a poškodených častí) a dôkladnom jarnom vyčistení. Živé ploty sa udržujú v požadovaných parametroch pravidelným rezom min. 2x ročne.

Realizáciu a údržbu sadovníckych úprav by mala vykonávať odborná záhradnícka spoločnosť.

**8 VPLYV STAVBY NA ŽIVOTNÉ PROSTREDIE**

Realizácia sadovníckych úprav bude prebiehať v zmysle požiadaviek ochrany životného prostredia. Použité materiály a pracovné postupy nebudú mať negatívny vplyv na životné prostredie.

**9 BEZPEČNOSŤ A OCHRANA ZDRAVIA PRI PRÁCI**

Dodávateľ stavebných prác zabezpečí ich realizáciu v zmysle platnej legislatívy v oblasti bezpečnosti a ochrany zdravia pri práci.

Pri zemných prácach je dodávateľ povinný dodržať ustanovenia vyhlášky č. 374/1990 Zb. Slovenského úradu bezpečnosti práce a Slovenského banského úradu o bezpečnosti práce a technických zariadení pri stavebných prácach.

Pred začatím zemných prác je objednávateľ (ak nie je dohodnuté inak) povinný včas zabezpečiť vytýčenie inžinierskych sietí tak, aby nedošlo k ich poškodeniu.

Pri stavebných a montážnych prácach je potrebné dodržiavať technologické predpisy, príslušné bezpečnostné, hygienické, protipožiarne predpisy, nariadenia a normy všeobecne platné, vyhlášku SÚBP č. zákon NR SR č. 330/1996 – O bezpečnosti a ochrane zdravia pri práci v znení zákona č. 95/2000 Z. z. a zákona č. 158/2001 Z. z. Postup prác je potrebné konzultovať a koordinovať s investorom. Počas výstavby je potrebné dodržať zákon č. 510/2001 Z.z. – O minimálnych bezpečnostných a zdravotných požiadavkách na stavenisko v znení Nariadenia č. 282/2004 Z.z. V zmysle tohto nariadenia je stavebník povinný zabezpečiť Plán bezpečnosti a ochrany zdravia na stavbe.

**ING. PETER LACKOVIČ**

**TRENČÍN II/2018**